KURZUS: Stratégiai menedzsment

MODUL: III. modul: Stratégiai változások vezetése

8. lecke: A változásvezetés folyamata

| Tanulási útmutató
Tananyag: Papp Ilona - Szabó Zsolt Roland: Stratégiai menedzsment c. tankönyv; A változásvezetés folyamata fejezet
A lecke tartalmi összefoglalója
A fejezet során megismerkedhetünk azzal, hogy miért állhatnak ellen az emberek a változtatási kezdeményezésnek, illetve, hogy milyen változási stratégiákkal, a kommunikációs és a konfliktuskezelési technikákkal lehet az ellenállókat legalább közömbösekké, de lehetőleg inkább támogatókká tenni. Továbbá, arra is választ adnak a szakaszok, hogyan lehet az elért eredményeket megszilárdítani, a megváltozott szervezeti struktúrát és a megváltozott folyamatokat hosszú távon is fenntartani.
Ha a változást egyes személyek vagy érdekcsoportok ellenzik, és számottevő hatalommal rendelkeznek, amellyel nemcsak megnehezíthetik de akár meg is hiúsíthatják magát a változást, akkor tárgyalni kell velük. Meg kell találni ösztönzésük módját, fel kell ajánlani számukra valamit, ami ellensúlyozza az érdekkülönbözetet. A nyílt kommunikáció, az alkalmazottak bevonása, felhatalmazásuk előmozdítása, szinergikus munkakapcsolatok kialakítása, és mindezek által a kívánt változtatás melletti elkötelezettség megteremtése eleinte időbe telik, de azután a folyamat törvényszerűen gyorsabban halad előre, és hamarabb eléri a teljes implementálást; mint mindezek figyelmen kívül hagyásával.
A sikeres változtatások közös jellemzője, hogy a vezetési módszereket gondosan megválasztva, egymással kombinálva alkalmazzák. A változások vezetőjének határozott a kiállásra; mindig kész tárgyalni, valamint egyszerre támogatja és befolyásolja munkatársait. A sikeres változtatás a három kulcsfontosságú tényezője: (1) hinni abban, hogy szükség van a változtatásra; (2) meghatározni, hogy mit kell megváltoztatni; (3) kialakítani egy képet arról, hogy milyen lesz a szervezet a változtatás után.
Kulcsfogalmak
Adaptálás, irányváltás, átszervezés, tuningolás, változásvezetési stílus, felengedés, mozgatás, megszilárdítás, változást irányító csapat, változtatás szereplői, változásvezetési stratégiák, ellenállás, kiigazítás
Tevékenységek
A lecke tanulása során kövesse az alábbi utasításokat, amelyek segítségével képes lesz a követelmények teljesítésére.
Javasoljuk, hogy a tanulás során használjon jegyzetfüzetet, és rögzítse az egyes leckéknél tanultakat, azaz készítsen vázlatot. A felkészüléshez kellő segítséget nyújt a lecke és modulzáró kérdések mennyisége és mélysége. Kérdéseivel forduljon tutorához.
Olvassa el figyelmesen a könyvből kijelölt anyagot, tekintse át és értelmezze a hozzá kapcsolódó ábrákat és táblázatokat! Gondolja végig a fejezetben található eseteket, és próbálja meg saját tapasztalataival összevetni azokat! Vázolja fel a változtatás jellegét különféle módokon! Azonosítsa a változásvezetés dimenzióit és annak elemeit! Jellemezze a változásvezetési stílusokat! Nevezze meg a sikeres változásvezetési csapatban megjelenő szerepeket! Gondolja át a változásvezetési stratégiák alkalmazásának körülményeit! Azonosítsa a változásvezetési folyamat szereplői! Szedje össze a változások fogadtatásának típusait! Válaszoljon az alábbi kérdésekre, és válaszait rögzítse jegyzetfüzetébe; Hogyan definiálható a szervezeti változás sikere? Mire mutat rá a zsiráf, az elefánt és a hűtőszekrény példája? Miként lehet a meggyőzési stratégiát sikeresen alkalmazni? Melyek Kotter és Schlesinger által azonosított ellenállás-kezelési technikák? Mi a kiigazítás és jutalmazás szerepe a változásvezetési folyamatban?
Követelmények
A leckét akkor sikerült megfelelően elsajátítania, ha Ön képes
Kiegészíteni a leckében bemutatott ábrákat és táblázatokat. Eldönteni, hogy a változásvezetés folyamatára vonatkozó állítások közül az egyes állítások igazak-e vagy sem. Csoportosítani a változásvezetés dimenzióinak elemeit. Felsorolni, illetve kiválasztani a vezetési stílusok jellemzőit. Felsorolni a sikeres változásvezetési csapatban megjelenő szerepeket. Listából kiválasztani a változásvezetési stratégiákra vonatkozó igaz állításokat. Felsorolni a változásvezetési folyamat szereplőit. Eldönteni, hogy az egyes változásokra adott reakciókra vonatkozó állítások közül az egyes állítások igazak-e vagy sem. Csoportosítani a változás sikerkritériumait. Felsorolni a pszichológiai változás szakaszait. Sorba rendezni a sikeres meggyőzés lépéseit. Értékelni az ellenállás leszerelésére vonatkozó állításokat. Válaszolni az alábbi kérdésekre, (válaszait rögzítse jegyzetfüzetébe): Milyen lépésekből épül fel a változásvezetés folyamata? Mikor tekinthető sikeresnek egy változásvezetési folyamat? Mi a változási célok kijelölésének szerepe a változásvezetési folyamatban? Melyek a legfontosabb gátló és segítő tényezők a változások során? Milyen csapatszerepek azonosíthatóak a változásvezetési teamben? Milyen változásvezetési stratégiák definiálhatóak? Milyen eszközök álnak a meggyőző rendelkezésére? Kik a változásvezetési folyamat érintettjei, és mi a szerepük? Milyen eszközökkel lehet a változás fogadtatását javítani, illetve eredményeit tartósítani?

| Önellenőrző kérdések
1. Jelölje meg, hogy a mi a különbség kooptáció és a bevonás között?
| a) A kooptált személy szerepet kap a változás megtervezésében is, míg a bevont személy csak hozzájárul a célhoz.
| b) A kooptáltak valójában nem vesznek részt a változás vezetésében, kizárólag a támogatásuk, beleegyezésük kell.
| c) A bevontak valójában csak koloncok a csapat nyakán, mert lassítják az érdemi munkát, és nem azonosultak a céllal.
| d) Valójában nincs semmi különbség bevonás és kooptáció között.
2. Jelölje meg, hogy az alábbi mondat helyes befejezéséhez, melyik a három megfelelő kifejezés! A meghozott döntés megvalósítása folyamán három egymást követő lépésre van szükség a tervezett változtatás sikeres megvalósításához: ..., ..., és ....
| a) felengedés
| b) elhatározás
| c) mozgatás
| d) kontrollálás
| e) megszilárdítás
3. Döntse el, hogy igaz-e a mondat, és jelölje meg a helyes indoklást! A sikeres változásvezetési stílus a direkt (irányító) vezetési mód, ha alapvetően komplex problémákat, illetve a nagy szervezeti ellenállást kell kezelni.
| a) Igen, mert a kollaboratív stílus elsősorban a jól definiálható változtatások hatékony, közvetlen utasításokon nyugvó vezetését jelenti.
| b) Nem, mert a kollaboratív stílus a komplex problémákat, illetve a nagy szervezeti ellenállást kezelő vezetési mód.
| c) A két stílus ötvözésére is van lehetőség, bár ez a legkihívóbb feladat, de minden esetben a legkifizetődőbb is.
| d) Nem, mert nem létezik olyan mint direkt (irányító) vezetési stílus.
4. Válassza ki a felsorolásból, hogy melyik tartozik a változási stratégiák közé? Az összes lehetséges jó választ jelölje meg!
| a) Facilitatív stratégia
| b) Internalizáló stratégia
| c) Meggyőző stratégia
| d) Azonosulási stratégia
Csoportosítsa a változás sikerkritériumait az eredményesség és hatékonyság alapján! E: Eredményesség H: Hatékonyság A szervezet eljutott korábbi állapotából a kívánt új állapotba, azaz sikerült véghezvinni az eltervezett változtatást. A szervezet működése az új állapotban megfelel a várakozásoknak, azaz a tervezett módon működik. Az átmenet a szervezet egészének okozott túlzott ráfordítások nélkül ment végbe. Az átmenet a szervezet egyes tagjainak túlzott mértékű ráfordításai nélkül ment végbe.